## Mazón felicita les esportistes Marina Contelles i Lucía Muñoz per “portar la gimnàstica rítmica de la Comunitat dalt de tot” després del Mundial de Rio

*** El cap del Consell ha rebut les atletes que han aconseguit la medalla de bronze en l’últim Campionat del Món de Gimnàstica Rítmica
* Destaca la “temporada brillant” de les dos gimnastes a les quals ha posat com a exemple d’esforç, treball i fortalesa que “vos ha permés collir molts èxits”**

**València.**

El president de la Generalitat, Carlos Mazón, ha rebut les esportistes valencianes Marina Contelles i Lucía Muñoz a les quals ha felicitat per “portar la gimnàstica rítmica de la Comunitat dalt de tot” després d’haver aconseguit la medalla de bronze en l’últim Campionat del Món de Gimnàstica Rítmica celebrat a Rio de Janeiro.

El cap del Consell ha destacat la “temporada absolutament brillant” de les dos atletes i ha realçat el seu “exemple de disciplina que vos ha permés collir molts èxits a base d’esforç, treball i fortalesa”.

Així mateix, ha assenyalat el paper de la Federació Valenciana de Gimnàstica i de la Selecció Espanyola que “han aconseguit que es parle de la nostra gimnàstica rítmica gràcies als triomfs de les nostres esportistes perquè tenim un nivell excel·lent i un planter viu d’il·lusió”.

Mazón ha indicat que “la Comunitat valenciana compta amb més de 2.400 gimnastes federats, la qual cosa la convertix en una de les grans potències nacionals tal com acrediten estes medalles i els títols que, any darrere any, aconseguixen els nostres esportistes” per la qual cosa ha subratllat la importància de “continuar apostant per l’esport de base, especialment el femení i donar-li tot el suport institucional i els reconeixements públics que mereixen”.

Fecha: 03/09/2025